Kamp leer van natuur | Netwerk24
Kamp leer van natuur
Deur Meris Kocks 07 November 2019 06:00
Die resies op die duine was ’n hoogtepunt vir die leerlinge wat die jaarlikse Pulai-kamp bygewoon het.Foto’s:Verskaf
Leerlinge van verskeie skole in die Mier-gebied het in September die jaarlikse Pulai-kamp bygewoon.
Braam van Greunen en Dirk Fourie, huurders van die plaas Pulai, neem sedert 2015 jaarliks leerlinge vir die naweekuitstappie.
Dié jaarlikse uitstappie is hoog op die kalender van die leerlinge en almal wil dit graag bywoon. Die uitstappie het vanjaar van 20 tot 22 September geduur.
Die doel van dié uitstappie is om die leerlinge aan die natuur bloot te stel, en vir sosialisering.
Op die uitstappie beleef die leerlinge ’n stukkie van die Kalahari. Hulle jag, sny spoor, identifiseer grassoorte en hoe om in die natuur te oorleef. Saans om die kampvuur word die ore gespits om die geluide van die verskillende diere te identifiseer.
Die leerlinge het dit baie geniet en is huis toe elk met ’n T-hemp, hoed en ’n rugsak vol skoolbenodigdhede.
Vir baie van die leerlinge was dit ’n eerste ondervinding en die opwinding van so ’n wegbreeknaweek was tasbaar.
Dié naweek het beslis dié leerlinge se horisonne verbreed en hulle het nuwe vaardighede geleer.